ભોજનના વિરામ બાદ શિબિરનો ત્રીજો તબક્કો શરૂ થયો. આ તબક્કો ગીત-સંગીત અને નાટક વિશેનો હતો. પાલનપુરના ‘અભિષેક ગ્રુપ’ના બાળકોએ ‘ઈતની શક્તિ હમે દેના દાતા…..’થી માંડીને એકથી એક સુંદર ગીતો સંગીત સાથે પ્રસ્તુત કર્યા હતા. ત્યારબાદ તેઓએ શ્રી પ્રાગજી ડોસાનું પ્રસિદ્ધ નાટક ‘સૌથી મોટો મંત્ર’ ભજવ્યું હતું અને એ પછી તુરંત વડગામના બાળકોએ વ્યસનથી થતા નુકશાન વિષય પર સુંદર બાળનાટક રજૂ કર્યું હતું. તમામ નાટકોમાં બાળકોની અભિવ્યક્તિ એટલી સુંદર હતી કે તેઓ પાત્રો અને સંવાદોને સારી પેઠે ન્યાય આપી શક્યા હતાં. સમાજમાં ફેલાતા દંભ, ભષ્ટાચાર અને વિકૃતિઓ સામે આ નાટકો જાગૃત બનવાનો સંદેશ આપી રહ્યા હતા. ત્રીજા તબક્કાની સમાપન વેળાએ બાળકોએ ગીત અને કવ્વાલી પ્રસ્તુત કર્યા હતાં. છેલ્લે, ડૉ. પ્રણવભાઈએ બાળકોને ફરી કેટલીક વાર્તા કહી સંભળાવી હતી.